google/wiki40b huggingface dataset:
Tuileries' palee

Tuileries' palee ehk Tuileries' loss (prantsuse keeles Palais des Tuileries; IPA: [palɛ de tɥilʁi]) oli prantsuse kuningate residentsloss Pariisis Seine'i jõe paremal kaldal. Hoone sulges läänepoolsest küljest Louvre'i hoovi. Selle peasissekäigu vastas kerkis triumfikaar Arc de Triomphe du Carrousel Napoléon I Bonaparte'i võidukate sõjakäikude ülistuseks.
Lossi ehitamist alustati 1564. aastal Caterina de' Medici algatusel. 17. sajandil toimunud laiendamise käigus ühendati lossi kagunurk Louvre'iga. Hoone hävis tules Pariisi kommuuni mahasurumise päevil 1871. aasta mais ning lammutati maatasa 1882. aastal. Louvre'iga ühendatud 266-meetrise fassaadiga lossi asukaiks on olnud kuningad Henri IV, Louis XIV, Louis XV, Louis XVI ja Louis XVIII ning keisrid Napoléon I ja Napoléon III.
Praegu asub sellel kohal Tuileries' aed (Jardin des Tuileries).
Betty Friedan

Betty Friedan (4. veebruar 1921 Illinoisi osariik, Peoria – 4. veebruar 2006 Washington) oli ameerika feminist, ühiskondlik aktivist ja kirjanik.
Friedan sündis Illinoisi osariigis Bettye Naomi Goldsteinina ning lõpetas 1942 kiitusega Massachusettsi juhtiva Smithi naistekolledži, kus ta toimetas ülikoolilehte. Seejärel õppis ta aasta aega Californias Berkeley ülikoolis ning asus siis tööle ajakirjanikuna. 1947. aastal abiellus ta Carl Friedaniga, kellega ta sai kolm last.
Tema peateos "Naiselikkuse müstika" ("The Feminine Mystique", 1963) kasvas välja artiklist, mille ta kirjutas uuringust oma kaastudengite seas Smithi kolledžis ning mis tegeles naiste kängitsemisega vaid kodusesse sfääri. Kuigi raamat ilmus enne kui naisaktivistid alustasid laiaulatuslikku valgustustegevust, ei ole ajakirjanduslik kangelanna, keda ta kirjeldab, teinud läbi olulisi muutusi. See ei tähenda, et töötavatest naistest ei kirjutataks, ent keskmises naisteajakirjas kujutatakse töötamist mitte kutsumuse, vaid rahateenimisvahendi või lüngatäitjana kõrgkooli või kolledži lõpetamise ja abiellumise vahel. Raamatust sai bestseller ja see innustas ameerika feministlikku liikumist.
Friedan asutas ka Riikliku Naisteorganisatsiooni koos Pauli Murrayga, kes oli esimene neegrinaisest episkopaalne preester. Friedan oli organisatsiooni esimene president aastatel 1966–1970.
Ta aitas ka asutada NARALi (National Association for the Repeal of Abortion Laws – riiklik abordiseaduste tühistamise assotsiatsioon).
Tema teiste raamatute seas olid näiteks "The Second Stage" ("Teine staadium"), "It Changed My Life: Writings on the Women's Movement" ("See muutis mu elu: kirjutisi naisliikumisest") ja "The Fountain of Age" ("Vanuse allikas").
Friedan suri oma 85. sünnipäeval südamepuudulikkusse.

Tsitaadid

"Traditsioonilises patriarhaalses ühiskonnas välja arendatud ja traditsiooniliste väärtuste keskel tekkinud naise elustsenaarium ei ole emantsipatsioonivõitluse mõjul muutunud üleöö. Kuigi tänapäeva tehnoloogiline ühiskond pakub rohkem võimalusi, on säilinud alistuva ja sõnakuuleliku õnnelikust koduperenaisest kangelanna mudel." (Friedan 1963).
"Ameerika naise maailm on koondunud tema enda keha ja ilu, meeste võlumise, laste kandmise ning mehe, laste ja kodu eest füüsiliselt hoolitsemise ja nende teenimise ümber." (Friedan 1963: 31).
"Betty jaoks oli feminism üks humanismi aspekte," ütles tema nõbu Emily Bazelon Reutersile.
Eesti-Vatikani suhted

Eesti–Vatikani suhted (ka Eesti – Püha Tooli suhted) on kahepoolsed suhted Eesti ja Vatikani (Püha Tooli) vahel. 
Püha Tool tunnustas Eesti Vabariiki 10. oktoobril 1921. Eesti saadikud Vatikanis olid Otto Strandman (1933–1939) ja Karl Selter (1939–1940).
Vatikan ei tunnustanud kunagi de jure ega de facto Nõukogude okupatsiooni Eestis. 
Vatikan taastunnustas Eesti Vabariiki 28. augustil 1991. Kahe riigi vahelised diplomaatilised suhted taastati 3. oktoobril 1991.
Tegutseb Eesti suursaadik Vatikanis, kelleks on olnud Tiit Matsulevitš (1993-1996), Margus Laidre (1997–2000), Indrek Tarand (2001-2002), Priit Kolbre (2003-2006), Jüri Seilenthal (2007-2016) ja Väino Reinart (alates 2016).
Tegutseb ka Vatikani suursaadik Eestis ehk Vatikani nuntsius Eestis, kes resideerib Vilniuses.
2011.–2012. aasta maailma karikasari mäesuusatamises

2011.–2012. aasta maailma karikasari mäesuusatamises oli 46. ametlik maailma karikasarja hooaeg. Esimene MK-etapp toimus 22. oktoobril 2011. aastal Austrias Söldenis ja viimane peeti 18. märtsil 2012. aastal Austrias Schladmingis. Meestel oli kavas kokku 44 etappi ja naistel 37, kuigi hooaja algul oli plaanitud neid rohkem pidada, kuid ilmastiku olude tõttu jäid mitmed etapid pidamata. Hooaja jooksul oli kavas kaks linna etappi paralleelslaalomis, millest üks pidi toimuma Münchenis, kuid sooja ilma tõttu seda ei toimunud, ja teine oli Moskvas. Lisaks oli veel korra kavas meeskonnavõistlus Schladmingis.
Zimmer 483

"Zimmer 483" ('tuba 483') on Tokio Hoteli teine album, mis ilmus 23. veebruaril 2007. Väidetavalt on pealkiri valitud selle bangalo järgi, kus bänd oma Hispaania puhkusel peatus ja esimesed lood selle albumi jaoks kirjutas.
Albumit müüdi esimese kahe kuuga üle 375 000 eksemplari.
1. juunil 2007 ilmus Tokio Hoteli esimene ingliskeelne album "Scream", mis sisaldas tõlgitud lugusid nii esimeselt ("Schrei") kui ka teiselt albumilt.
Enn Keerd

Enn Keerd (sündinud 6. septembril 1956 Himmastes) on eesti näitleja ja lavastaja.
Ta lõpetas aastal 1974 Põlva Keskkooli ja aastal 1978 Tallinna Riikliku Konservatooriumi lavakunstikateedri.
Ta töötab aastast 1978 teatris Endla.
Aleksander Parre

Aleksander Parre (aastani 1935 Petrov; 26. august 1898 Tallinn – 14. juuni 1948 Tallinn) oli Eesti motosportlane.
Ta oli 1934. aastal Viljandi ja Tartu maastikusõidu ning Rakvere täpsussõidu üldvõitja. Sai 1935 Eesti V tähesõidul 2. koha. Oli Eesti Motoklubi asutajaid ja juhatuse liige.

Isiklikku

Sporditegelane Viktor ja spordipedagoog Feliks Parre olid tema vennad. Ta oli allveesporditegelase Roland Parre onu.
Oreli sisse minek

"Oreli sisse minek" on 1974. aastal valminud Olav Neulandi ja Enn Säde film professor Hugo Lepnurmest ja külmades Eesti kirikutes lagunevatest orelitest.
Filmi pikkus on 44 minutit ja 40 sekundit.
Välk (film 2008)

Süžee

Populaarse teleseriaali peategelase superkoer Välgu elu kulgeb Hollywoodi võtteplatsidel. Ootamatult satub filmikoer stuudio turvaliste seinte vahelt New Yorgi tegeliku ellu. Eksirännakutega tee tagasi perenaise Penny juurde on pikk ja ohurikas. Teekonnal kohtub koer kass Mittensi ja hamster Rhinoga.
Sardiinia maakond

Vein

Sardiinia veinipiirkonnad: Vermentino di Gallura (DOCG), Vermentino di Sardegna (DOC), Cannonau de Sardegna (DOC).
Ikarus 415T

Kasutamine

Tallinnas oli alates 1999. aastast nr 309 all kasutusel just 1992. aastal valmistatud prototüüp, mis kanti sagedaste rikete tõttu maha 2006. aastal. 1997–2002 valmistatud umbes 200 trolli sõidavad Rumeenias. Neil on firma Astra elektrisüsteem, Tallinna prototüüptrollil oli see aga firmalt Ansaldo.
Sulev (torpeedopaat)

Saksa Keiserlikus Mereväes

Laev valmis 1916. aastal Saksamaal Elbingis ja esialgne nimi Saksamaa Keiserlikus Sõjalaevastikus oli A32. Kokku ehitati 24 selletüübilist laeva.
1917. aasta sügisel osales A32 dessantoperatsioonis Albion Lääne-Eestis.
24. oktoobril  Hanikatsi laiu läänekalda lähistel vigastas üle madaliku sõites põhja. Laeva üritati kalda lähedale madalasse vette juhtida, kuid see uppus enne seda.

Eesti Merejõududes

1923. aastal leiti laev Eesti mereväelaste poolt, tõsteti üles, viidi Tallinna ja remonditi. Eesti mereväe osaks sai 1924. aastal. Alates 1933. aastast (pärast hävitajate müüki Peruule) sai merejõudude lipulaevaks. 1934-1935 läbis kapitaalremondi, mille käigus uuendati ka relvastust.
Ühe hiljem Nõukogude ajal represseeritud endise meeskonnaliikme mälestuste järgi olevat Sulev uputanud 10. detsembril 1938 Loksa lahes 5 km kaugusel kaldast Nõukogude allveelaeva, kuid antud väide pole seni dokumentaalset kinnitust leidnud.
1939. aasta septembris osales Sulev Tallinnast põgenenud Poola allveelaeva Orzel otsimise operatsioonis, mille käigus põrkas ühtlasi kokku piirivalve paadiga. Paat purunes pooleks ja uppus.

Punalaevastikus

Pärast Nõukogude okupatsiooni algust võeti 18. novembril 1940 Punalaevastikku valvelaevaks ja sai uueks nimeks Ametist. Muudeti pisut laeva relvastust (2 75mm kahurit asendati 3 vene 45mm kahuriga, paigaldati paar 12,7mm raskekuulipildujat) ja meeskond suurenes. Teise maailmasõja Vene-Saksa sõja ajal teostas algul valveteenistust Tallinna ümbruses ja pärast Tallinnast evakueerumist Soome lahe idaosas. 4. novembril 1941 maandas Narva-Jõesuus 150-mehelise luuregrupi. 1942. aasta suvel sõitis jälle madalikule, vigastades turbiini ja sõuvõlli. Läbis küll remondi ja võeti uuesti teenistusse, kuid täielikult endiseks parandada enam ei õnnestunudki. 
Pärast sõda sai Leningradis NKVD piirivalvur-sportlaste ujuvkasarmuks. 1950-ndate lõpus lõigati Ametist vanarauaks.
Edward Rydz-Śmigły

Edward Rydz-Śmigły (11. märts 1886 Brzeżany – 2. detsember 1941 Varssavi) oli Poola sõjaväelane, marssal.
Pärast Poola lüüasaamist Saksamaalt ja Nõukogude Liidult Teise maailmasõja alguses läks ta 18. septembril 1939 üle piiri Rumeeniasse, kus võimude poolt interneeriti. 10. detsembril 1940 põgenes ta vahi alt Ungarisse. 25. oktoobril 1941 läks ta illegaalselt Varssavisse, et hakata juhtima põrandaalust võitlust, kuid ta suri viis nädalat hiljem südamepuudulikkuse tagajärjel.
Peter Brenner

Peter Brenner (1677 Närpiö – 4. juuli 1720 Stockholm) oli Eesti vaimulik.
Brenner immatrikuleeriti 8. veebruaril 1698 Turu ülikooli, õppis seejärel aastast (ei olnud küll immatrikuleeritud) 1699 Tartu ülikoolis, väitles seal aastal 1701 pro gradu professor Daniel Sacroviuse eesistumisel.
Oli Riias Turu jalaväerügemendi vaimulik, teenis aastatel 1703–1704 Narva rootsi garnisonipastori ja Narva Mihkli koguduse abiõpetajana. Aastal 1704 viidi Venemaale vangi. Oli Aasovis ja Taganrogis aastatel 1705–1709 vene vangi võetud rootsi sõdurite vaimulik. Aastal 1709 toodi ta Peeter I käsul vangina Moskvasse, oli seal vabakslastuna luterlik vaimulik, seejärel oli aastal 1710 venelaste vallutatud Riias Riia Jakobi koguduse vaimulik. Sealt lahkus ta rootslaste juurde, oli aastast 1712 Karl XII õuepastor (oli nominaalselt Vaasa-Mustasaari praost); viibis aastatel 1716–1719 Stockholmis. Ta oli segatud Georg Heinrich von Görtzi välispoliitilisse afääri, kohtus aastal 1720 Kopenhaagenis Venemaa saatkonna esindajatega, seejärel süüdistasid rootslased teda venelastega koostöötamises ning nende kasuks spioneerimises. Brenner vahistati Hamburgis, talle esitati süüdistus riigisaladuste reetmises ning ta hukati Stockholmis.

Looming

Carmen votivum in natalem regis Caroli XII. Aboae 1698, 2:o; An poesis sit utilis. Disputatio pro gradu. (Pernavie, Joh. Brendeken 1699. 4°). Oli veel kirjanik, avaldas mitmeid vaimulikke töid.

Isiklikku

Tema õepoeg Johann Roos oli Tallinna Mihkli koguduse õpetaja.
Onu Bella

Onu Bella (kodanikunimega Igor Maasik (kuni 1989. aastani Maksimov); 19. september 1961 Tartu – 1. mai 2018) oli eesti muusik ja meelelahutustegelane, Eesti Kirjanike liidu liige 2015. aastast.
Ta õppis Tartu 2. ja lõpetas aastal 1980 Tartu 5. Keskkooli, lõpetas Tartu Ülikooli füüsika-keemiateaduskonna 1985. aastal.
Ta oli keemiaõpetaja Narva 2. Keskkoolis (1985–1988), kuni 1992. aastani Tartu Konservitehase insener-keemik ja varumisosakonna juhataja, edasi vabakutseline.
Ta oli tegev ansamblites Öörahu (1988–1990; 2009), Provints (1990–1991), stuudioprojektis Onu Bella (1992–1995; 1998). 2005. aastal moodustas ansambli Onu Bella Band.
Tuntud raadiohääl kunagises Raadio Tartus, Paide Järva Kukus ja Põlvamaal Marta Raadios (programm “Vox Humana muusika”). Tal olid ka oma autorisaated raadiojaamas Raadio 2.
Ta näitles teatris Vanemuine ja Narva rahvateatris.
Töötas õhtujuhina ja diskorina, mängis põhiliselt 1970.–1980. aastate rokk- ja popmuusikat.
2010. aastal ilmus temalt autobiograafiliste sugemetega kirjandusteos “Ma võtsin viina”. 2017. aastal ilmus samuti autobiograafiline kaksikromaan "Tappa prostatavähk".
1. mail 2018 suri Onu Bella 56-aastasena vähki.

Isiklikku

Ta oli pikemates suhetes äritegelase Krista Raidma-Stromsvagiga ja füsioterapeut Sirje Penjamiga.

Mälestuse jäädvustamine ja austusavaldused

Mart Juur pühendas oma 2018. aastal ilmunud "Hea tuju raamatu" Onu Bellale.
Ilmari Manninen

Ilmari Justus Andreas Manninen (2. september 1894 Viiburi – 14. juuni 1935 Helsingi) oli soome etnograaf. Teda peetakse eesti etnograafiaalase uurimis- ja muuseumitöö alusepanijaks.
Manninen õppis 1912–1916 Helsingi ülikoolis ja kaitses 1922 doktorikraadi väitekirjaga "Die dämönistischen krankheiten im finnischen volksaberglauben".
Aastatel 1922–1928 oli ta Eesti Rahva Muuseumi direktor. Ühtlasi oli aastatel 1924–1928 Tartu ülikoolis etnograafiaõppejõud. Aastast 1929 töötas ta Soome Rahvamuuseumi etnograafiaosakonna juhatajana ja 1929–1931 Helsingi ülikooli soome-ugri rahvateaduse professori kohusetäitjana.
Tema on maetud Helsingi Hietaniemi kalmistule.
Pürolüüs

Pürolüüs on aine muundumine kõrgel temperatuuril ilma õhu juurdepääsuta (või vähese õhu juuresolekul). Võimaldab toota vedelkütuseid.
Pürolüüs on ainete termolüüsi tööstuslik rakendamine enamasti orgaanilist ainet sisaldavate materjalide korral. Pürolüüsiks nimetatakse tihti ka mitmeid teisi keemiatööstuses kasutatavaid kõrgetemperatuurseid protsesse nagu krakkimine, kuivdestillatsioon või destruktiivne destillatsioon.
Orgaaniliste ühendite pürolüüsi peamised reaktsioonid on molekulide süsinikuskeleti lõhustumine (destruktsioon), funktsionaalrühmade täielik või osaline eraldumine (sellega kaasneb vee, ammoniaagi, süsinikmonooksiidi, süsinikdioksiidi jm lihtsamate ühendite moodustumine), lähtemolekulide ja nende fragmentide polümerisatsioon või kondensatsioon, lähteaine ja lõhustumisproduktide isomerisatsioon, vesiniku ümberjaotumine või eraldumine jm.
Looduslik orgaanilise aine pürolüüs esineb sügaval maapõues, kus lagunemine toimub kuumuse ja rõhu mõjul anaeroobsetes tingimustes pika aja jooksul ning tulemusena eraldub valdavalt metaan. Nii moodustuvad gaasilised produktid (maagaas, kaevandusgaas, kildagaas) ning maasügavusse jääb tahke jääk (antratsiit, pruunsüsi ja meresetete korral ka veest kergemad vedelad produktid nagu nafta).
Kõrgmolekulaarsete ainete analüüsil on üks laialtkasutatav meetod pürolüüsikromatograafia. Siin enne gaasikromatograafi kolonni sisenemist proov (plast, tekstiil, vedelkütus jm) kiiresti kuumutatakse, nii et suured molekulid lagunevad andes väiksemad lenduvad komponendid, mis edasi lahutatakse kolonnis ja saadakse materjalile iseloomulik pilt.
Hüdropürolüüs on orgaanilise aine termiline lagundamine kõrgel temperatuuril vee juuresolekul.
Pürolüüsi, millele eelneb pürolüüsitava aine pihustamine aerosooliks, nimetatakse pihustuspürolüüsiks.
Kütuste ja biomassi koospürolüüsil on täheldatud produktide (õli või muud) sünergiafaktori muutust [Johannes I., Palu V. Oil Shale 2013, 30(4)].
Andrian

Geograafia

Valla pindala on 4,9 km².
Andrian külgneb järgmiste valdadega: Eppan, Nals ja Terlan.

Keeleline jaotus

2011. aasta rahvaloenduse järgi kõneles 89,96% rahvastikust esimese keelena saksa keelt, 9,53% itaalia keelt ja 0,51% ladiini keelt.
Anatoli Tšubais

Anatoli Borissovitš Tšubais (Анатолий Борисович Чубайс; sündinud 16. juunil 1955 Barysaŭs Minski oblastis) on Venemaa majandus- ja riigitegelane, üks liberaalsete reformide ideolooge ja eestvedajaid 1990. aastatel.
1996. aastast on ta Venemaa Föderatsiooni 1. klassi tõeline riiginõunik.
Tšubais on 2008. aasta septembrist ROSNANO peadirektor ja JPMorgan Chase rahvusvahelise nõukogu liige.

Ametikäik

1990. aastal siirdus Tšubais akadeemiliselt ametipostilt Leningradi täitevkomitee aseesimeheks.
Aastatel 1991–1992 oli Tšubais Peterburi linnapea Anatoli Sobtšaki nõunik. 
1992–1994 oli Tšubais Venemaa Föderatsiooni valitsusjuhi esimene asetäitja majandus- ja finantspoliitika alal. Tema juhatamisel töötati välja ja viidi ellu erastamisprogrammi. Tšubaisi tegevus erastamisjuhina on talle toonud kurja kuulsuse oligarhide esilekergitajana.
1994–1996 oli Tšubais Riigiduuma liige, tegeledes erastamisreformidega.
Aastatel 1996–1997 oli Tšubais presidendi administratsiooni juht, 1997–1998 Venemaa esimene asepeaminister Viktor Tšernomõrdini valitsuses.
1998. aastast kuni 2008. aasta 1. juulini oli Tšubais Venemaa Ühendatud Energiasüsteemide juhatuse esimees.
22. septembril 2008 nimetas president Dmitri Medvedev ta oma määrusega riikliku nanotehnoloogiafirma ROSNANO peadirektoriks.

Poliitiline tegevus

Tšubais on Paremjõudude Liidu liige ja üks asutajaid.

Isiklikku

Tšubais on kolmandat korda abielus. Tema teise naise Maria Višnevskaja õde Julija on olnud abielus Vladislav Surkoviga. Esimesest abielust on Tšubaisil poeg ja tütar.
Sakrament

Luteri kirik

Luterluses "on Kristuse seatud püha toiming, milles Jumal annab oma Sõna ja sellega ühendatud kiriklike atribuutidega meile armu, mille Kristus on ära teeninud"
Sibulaküla

Ajalugu

1699. aastal koostatud atlasest on näha, et Sibulaküla piirkond oli kruntideks jagatud juba enne Põhjasõda. Tolleaegne tänavavõrgustik on säilinud tänapäevalgi, välja arvatud Rävala puiestee piirkond, mis purustati täielikult 1944. aasta märtsipommitamise käigus.
Praegune Liivalaia tänav märkis 19. sajandil linna tihedama asustusega ala piiri. Hoonestamine sellest tänavast lõuna poole sai alguse Sibulaküla suunast, mis tähendas, et asumi piirid ulatusid varem ka teisele poole Liivalaia tänavat. Minevikus on asumi territoorium ulatunud ka teisele poole A. Lauteri tänavat ja Kentmanni tänavat. Sibulaküla asumi tänapäevased piirid määrati ära 1993. aastal.
Asumi tänavad on eri aegadel kandnud erinevaid nimesid. Kentmanni tänav on arvatavasti saanud nime Kentmanni ja Sakala tänava nurgal asunud vaestekooli juhataja Wilhelm Gottfried Kentmanni järgi. See tänavanimi oli kasutusel juba 1885. aastal. Varem on Kentmanni tänav kandnud ka Hospidali tänava nime, sest see tänav viis Priihospidali juurde. Hiljem on tänav kandnud lühikest aega ka Konstatin Pätsi, Hermann Göringi ja Jaan Kreuksi nime.
Kaupmehe tänav on arvatavasti saanud nime nende vene kaupmeeste järgi, kes elasid sellel tänaval 19. sajandil. Kauka tänava nimi on mõjutatud Kaupmehe tänava omast. Kaupmehe tänav kandis aastatel 1959–1990 Hans Pöögelmanni nime. 
Tsaariajal kandis Lembitu tänav Balesna tänava ja ka Suur-Balesna tänava nime. See tänav oli nimetatud mereväe erukaptenleitnandi Nikolai Pantelejevitš Baleasnoi järgi, kellel oli seal olnud elumaja. Vambola tänavat kutsuti tollel ajal Väike-Balesna tänavaks.
Asumis asus varem Õuna tänav, mis jäi praeguse Austria suursaatkonna asukohale. See tänav hävis täielikult 1944. aasta märtsipommitamise käigus ning kustutati tänavate nimekirjast.
Aastate jooksul on Sibulaküla asumis tegutsenud mitmesuguseid organisatsioone. 1920. aastatel tegutsesid seal Sionistide Tööorganisatsioon Hitachdut ning Tallinna Vene Kaunite Kunstide Harrastajate Selts Gusli. Asumis on tegutsenud ka Eesti Antroposoofiline Selts ja OÜ Raadio-Ringhääling.

Olulisemad objektid

Sibulaküla asumis asuvad Välisministeerium, Teadlaste maja ja Olümpia hotell. Asumi keskne haljasala on Lembitu park.

Sibulaküla asumi tänavad

Sibulakülas asuvad Kauka tänav, Kaupmehe tänav, Kentmanni tänav, A. Lauteri tänav, Lembitu tänav, Liivalaia tänav ja Vambola tänav.
Gaaslahendus

Gaaslahendus on elektrilaengute suunatud liikumine gaasikeskkonnas ehk elektrivool gaasis. Laengukandjateks on gaasis vabad elektronid ja ioonid. Gaaslahenduse tekkimiseks ja püsimiseks on vajalik elektriväli; gaaslahendusseadistes luuakse see seadise elektroodidele rakendatava elektripingega.
Gaaslahenduse avaldumisvorm sõltub gaasi ionisatsiooni tasemest, samuti gaasi rõhust ja koostisest, lahendusvahemiku pikkusest ja kujust.
Kui gaaslahendust põhjustab ainult välise ionisaatori mõju (nt ioniseeriv kiirgus), siis nimetatakse lahendust sõltuvaks. Kui aga lahendus jätkub ka ilma väliste ionisaatoriteta, siis on tegemist sõltumatu lahendusega. Sel juhul tekivad lahendust säilitavad laengukandjad gaasis endas peamiselt põrkeionisatsiooni tulemisel gaasi molekulide põrkumisel elektrivälja mõjul liikuvate elektronidega. 
Sõltuva lahenduse üleminekut sõltumatuks lahenduseksnimetatakse gaasi elektriliseks läbilöögiks ja üleminekupinget süttimispingeks.
Sõltumatu gaaslahenduse liigid on huumlahendus, kaarlahendus, koroonalahendus ja sädelahendus. Nende lahendustega kaasneb elektromagnetkiirgus, selhulgas ka valguskiirgusena.
Gaaslahendust rakendatakse mitut liiki gaaslahenduslampides, gaaslaserites, plasmotronides (metallide tehnoloogias), loendurites (Geigeri loendur), osonaatorites jm.
Opisthokonta

Tagaviburiliste (Opisthokonta) mitmekesisus

Tegemist on kõige liigirikkama eukarüootide rühmaga. Teadaolev liikide arv võib küündida 1,5 miljonini (suurem osa nendest putukad), kuid see on tõenäoliselt 5–20% tegelikust liikide arvust.
Riho Rannikmaa

Riho Rannikmaa (sündinud 19. aprillil 1949 Tartus) on eesti judo- ja sumotreener ning sporditegelane. Ta on kuulunud judos 1971–74 Eesti koondisse ja tulnud 1973 Eesti meistriks.
Göteborgi raamatumess

Göteborgi raamatumess (inglise keeles Gothenburg Book Fair või Göteborg Book Fair; rootsi keeles Bok & Bibliotek või Bok- och biblioteksmässan või Bokmässan) on igal aastal Rootsis Göteborgis toimuv raamatumess. 
Mess kestab neli päeva ja toimub septembri viimasel nädalal. Messil osaleb 70 000 – 100 000 inimest, see on seetõttu Põhjamaade suurim raamatumess. Messi korraldab Bok & Bibliotek i Norden AB.
Esimene mess toimus 1985. Igal aastal on messil oma teema, millele keskendutakse, näiteks 2007. aastal "Eesti" ja 2015. aastal "Ungari".